CELEX: 52020PC0655
Language: el
Date: 2020-10-20
Title: Πρόταση ΑΠΟΦΑΣΗ ΤΟΥ ΣΥΜΒΟΥΛΙΟΥ για τον καθορισμό της θέσης που πρέπει να ληφθεί εξ ονόματος της Ευρωπαϊκής Ένωσης στο πλαίσιο της μεικτής επιτροπής τελωνειακής συνεργασίας ΕΕ-Καναδά όσον αφορά την έκδοση απόφασης σχετικά με την αμοιβαία αναγνώριση του προγράμματος Partners in Protection του Καναδά και του προγράμματος εγκεκριμένων οικονομικών φορέων της Ευρωπαϊκής Ένωσης

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 20.10.2020
            COM(2020) 655 final
            2020/0294(NLE)
            Πρόταση
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            για τον καθορισμό της θέσης που πρέπει να ληφθεί εξ ονόματος της Ευρωπαϊκής Ένωσης στο πλαίσιο της μεικτής επιτροπής τελωνειακής συνεργασίας ΕΕ-Καναδά όσον αφορά την έκδοση απόφασης σχετικά με την αμοιβαία αναγνώριση του προγράμματος Partners in Protection του Καναδά και του προγράμματος εγκεκριμένων οικονομικών φορέων της Ευρωπαϊκής Ένωσης
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.Αντικείμενο της πρότασης
            
            
               Η παρούσα πρόταση αφορά την απόφαση για τον καθορισμό της θέσης που πρέπει να ληφθεί εξ ονόματος της Ένωσης στο πλαίσιο της μεικτής επιτροπής τελωνειακής συνεργασίας ΕΕ-Καναδά όσον αφορά την προβλεπόμενη έκδοση απόφασης σχετικά με την αμοιβαία αναγνώριση του προγράμματος Partners in Protection του Καναδά και του προγράμματος εγκεκριμένων οικονομικών φορέων της Ευρωπαϊκής Ένωσης.
            
            
               2.Πλαίσιο της πρότασης
            
            
               2.1.Συμφωνία μεταξύ της Ευρωπαϊκής Ένωσης και του Καναδά για τελωνειακή συνεργασία και αμοιβαία συνδρομή σε τελωνειακά θέματα και συμφωνία μεταξύ της Ευρωπαϊκής Ένωσης και του Καναδά για την τελωνειακή συνεργασία όσον αφορά θέματα που σχετίζονται με την ασφάλεια της αλυσίδας εφοδιασμού
            
            
               Η συμφωνία μεταξύ της Ευρωπαϊκής Κοινότητας και του Καναδά για τελωνειακή συνεργασία και αμοιβαία συνδρομή σε τελωνειακά θέματα (στο εξής: CMAA) αποσκοπεί στην ανάπτυξη διμερούς τελωνειακής συνεργασίας σε όλα τα θέματα που σχετίζονται με την εφαρμογή της τελωνειακής νομοθεσίας, καθώς και στη δημιουργία νομικής βάσης για αμοιβαία διοικητική συνδρομή. Η CMAA τέθηκε σε ισχύ το 1998.
            
            
               2.2.Συμφωνία μεταξύ της Ευρωπαϊκής Ένωσης και του Καναδά για την τελωνειακή συνεργασία όσον αφορά θέματα που σχετίζονται με την ασφάλεια της αλυσίδας εφοδιασμού
            
            
               Η συμφωνία μεταξύ της Ευρωπαϊκής Ένωσης και του Καναδά για την τελωνειακή συνεργασία όσον αφορά θέματα που σχετίζονται με την ασφάλεια της αλυσίδας εφοδιασμού (στο εξής: SCSA) αποσκοπεί στη βελτίωση των πρακτικών σε θέματα ασφάλειας της αλυσίδας εφοδιασμού, οι οποίες θα αυξήσουν την αποτελεσματικότητα στον τελωνειακό τομέα για τη διασφάλιση της διατερματικής ασφάλειας της αλυσίδας εφοδιασμού και τη διευκόλυνση του νόμιμου διμερούς εμπορίου. Η SCSA τέθηκε σε ισχύ το 2014.
            
            
               2.3.Μεικτή επιτροπή τελωνειακής συνεργασίας
            
            
               Η μεικτή επιτροπή τελωνειακής συνεργασίας (στο εξής: ΜΕΤΣ), που συγκροτήθηκε δυνάμει του άρθρου 20 της CMAA, αποτελείται από εκπροσώπους των τελωνειακών αρχών της ΕΕ και του Καναδά. Σύμφωνα με το άρθρο 5 της SCSA, η ΜΕΤΣ εξουσιοδοτείται να εκδίδει αποφάσεις για την αμοιβαία αναγνώριση των τεχνικών διαχείρισης κινδύνου, των προτύπων κινδύνου, των ελέγχων ασφάλειας και των προγραμμάτων εμπορικής εταιρικής σχέσης.
            
            
               2.4.Η προς έκδοση πράξη της μεικτής επιτροπής τελωνειακής συνεργασίας
            
            
               Κατά την πέμπτη συνεδρίασή της, η οποία προβλέπεται να διεξαχθεί το φθινόπωρο του 2020, η ΜΕΤΣ πρόκειται να εκδώσει απόφαση σχετικά με την αμοιβαία αναγνώριση του προγράμματος Partners in Protection του Καναδά και του προγράμματος εγκεκριμένων οικονομικών φορέων της Ευρωπαϊκής Ένωσης (στο εξής: προς έκδοση πράξη).
            
            
               Σκοπός της προς έκδοση πράξης είναι η ενίσχυση της διατερματικής ασφάλειας των διεθνών αλυσίδων εφοδιασμού, μέσω της παροχής στις τελωνειακές αρχές της δυνατότητας να εφαρμόζουν αποτελεσματικότερους συνοριακούς ελέγχους, διευκολύνοντας παράλληλα το νόμιμο εμπόριο. 
            
            
               Η προς έκδοση πράξη θα καταστεί δεσμευτική για τα μέρη, σύμφωνα με το άρθρο 5 της SCSA, σε συνδυασμό με το άρθρο 20 της CMAA. 
            
            
               3.Θέση που πρέπει να ληφθεί εξ ονόματος της Ένωσης
            
            
               Η νομοθεσία της ΕΕ για τους εγκεκριμένους οικονομικούς φορείς (authorised economic operators, στο εξής: AEO) θεσπίσθηκε με τροποποίηση του κοινοτικού τελωνειακού κώδικα της Ευρωπαϊκής Ένωσης [κανονισμός (ΕΚ) αριθ. 648/2005, ο οποίος εκδόθηκε τον Απρίλιο του 2005]. Το ισχύον νομικό πλαίσιο για το πρόγραμμα AEO περιλαμβάνεται στον ενωσιακό τελωνειακό κώδικα και στις διατάξεις εφαρμογής του [κανονισμός (ΕΕ) αριθ. 952/2013 του Ευρωπαϊκού Κοινοβουλίου και του Συμβουλίου, της 9ης Οκτωβρίου 2013, εκτελεστικός κανονισμός (ΕΕ) 2015/2447 της Επιτροπής, της 24ης Νοεμβρίου 2015, κατ’ εξουσιοδότηση κανονισμός (ΕΕ) 2015/2446 της Επιτροπής, της 28ης Ιουλίου 2015] και συμπληρώνεται από τις κατευθυντήριες οδηγίες για τους AEO, οι οποίες έχουν εκδοθεί και επικαιροποιούνται τακτικά στο πλαίσιο της ομάδας τελωνειακών εμπειρογνωμόνων. Στόχος των προγραμμάτων εμπορικών εταιρικών σχέσεων, όπως το πρόγραμμα AEO, είναι να μεριμνούν για τη διευκόλυνση των συναλλασσομένων που αποδεικνύουν ότι οι προσπάθειες που καταβάλλουν για να διασφαλίσουν το δικό τους μερίδιο στη διεθνή αλυσίδα εφοδιασμού είναι σύννομες. Σύμφωνα με τη βάση δεδομένων των εγκεκριμένων οικονομικών φορέων της ΕΕ, έως το τέλος του 2019 πάνω από 9 000 εταιρείες της ΕΕ έλαβαν άδειες AEO για την ασφάλεια και την προστασία.
            
            
               Η αμοιβαία αναγνώριση των προγραμμάτων εμπορικών εταιρικών σχέσεων ενισχύει την διατερματική ασφάλεια της αλυσίδας εφοδιασμού και διευκολύνει τις συναλλαγές. Επίσης, παγιώνει την προσέγγιση που συμφωνήθηκε στο πλαίσιο προτύπων για την ασφάλεια και τη διευκόλυνση του παγκόσμιου εμπορίου του Παγκόσμιου Οργανισμού Τελωνείων («πλαίσιο προτύπων SAFE»). Ανταποκρίνεται στο αίτημα της επιχειρηματικής κοινότητας στην ΕΕ και παγκοσμίως ότι τα πρότυπα πρέπει να εφαρμόζονται με τον ίδιο τρόπο και ότι πρέπει να αποφεύγεται ο πληθωρισμός ειδικών ανά χώρα απαιτήσεων και πρακτικών.
            
            
               Η αμοιβαία αναγνώριση των προγραμμάτων εμπορικών εταιρικών σχέσεων μεταξύ ΕΕ και Καναδά είναι ένα μακροχρόνιο διμερές έργο τελωνειακής συνεργασίας, το οποίο υποστηρίζεται από εταιρείες της ΕΕ που δραστηριοποιούνται στο διατλαντικό εμπόριο με τον Καναδά, καθώς και από τα κράτη μέλη της ΕΕ και τον Καναδά. Οι εργασίες της Επιτροπής και της Canadian Border Services Agency (CBSA) για την αμοιβαία αναγνώριση ξεκίνησαν το 2014 με τη θέση σε ισχύ της SCSA. Διενεργήθηκε σε βάθος σύγκριση μεταξύ του προγράμματος Partners in Protection του Καναδά και του προγράμματος εγκεκριμένων οικονομικών φορέων της Ευρωπαϊκής Ένωσης, καθώς και διάφορες επισκέψεις από κοινού επικύρωσης στην ΕΕ και στον Καναδά. Η αξιολόγηση της ισοδυναμίας του προγράμματος Partners in Protection του Καναδά με το πρόγραμμα εγκεκριμένων οικονομικών φορέων της Ευρωπαϊκής Ένωσης ολοκληρώθηκε το 2015, τα δε συμπεράσματα σχετικά με την ισοδυναμία των προγραμμάτων επιβεβαιώθηκαν εκ νέου το 2019, όταν τα μέρη παρείχαν εκατέρωθεν ενημέρωση σχετικά με τις πρόσφατες εξελίξεις στα οικεία προγράμματα εμπορικών εταιρικών σχέσεων. 
            
            
               Στην κοινή δήλωση της συνόδου κορυφής ΕΕ-Καναδά στις 17-18 Ιουλίου 2019, η ΕΕ και ο Καναδάς εξέφρασαν ικανοποίηση για την πρόοδο των διαπραγματεύσεων σχετικά με την αμοιβαία αναγνώριση των προγραμμάτων εγκεκριμένων οικονομικών φορέων και δεσμεύθηκαν να συνάψουν συμφωνία αμοιβαίας αναγνώρισης χωρίς καθυστέρηση. Επίσης, στην κοινή δήλωση αναφέρθηκε ότι η αμοιβαία αναγνώριση θα απλουστεύσει τις συνοριακές διαδικασίες και θα ενισχύσει την ασφάλεια της αλυσίδας εφοδιασμού για τις εγγεγραμμένες καναδικές και ευρωπαϊκές επιχειρήσεις και θα λειτουργεί σε στενή συνεργασία με τη συνολική οικονομική και εμπορική συμφωνία ΕΕ-Καναδά (CETA) για την περαιτέρω διευκόλυνση των αμφίδρομων διατλαντικών εμπορικών συναλλαγών.
            
         
         
            
               4.Νομική βάση
            
            
               4.1.Διαδικαστική νομική βάση
            
            
               4.1.1.Αρχές
            
            
               Το άρθρο 218 παράγραφος 9 της Συνθήκης για τη λειτουργία της Ευρωπαϊκής Ένωσης (ΣΛΕΕ) προβλέπει την έκδοση αποφάσεων για τον καθορισμό «των θέσεων που θα πρέπει να ληφθούν, εξ ονόματος της Ένωσης, σε όργανο που συνιστάται από δεδομένη συμφωνία, όταν το εν λόγω όργανο καλείται να θεσπίσει πράξεις που παράγουν έννομα αποτελέσματα, με εξαίρεση τις πράξεις που συμπληρώνουν ή τροποποιούν το θεσμικό πλαίσιο της συμφωνίας.»
            
            
               Η έννοια των πράξεων «που παράγουν έννομα αποτελέσματα» περιλαμβάνει τις πράξεις που παράγουν έννομα αποτελέσματα δυνάμει των κανόνων διεθνούς δικαίου που διέπουν το εκάστοτε όργανο. Περιλαμβάνει επίσης τις πράξεις που δεν έχουν μεν δεσμευτική ισχύ βάσει του διεθνούς δικαίου, αλλά «επηρεάζουν με καθοριστικό τρόπο το περιεχόμενο των ρυθμίσεων που θεσπίζει ο νομοθέτης της Ένωσης»
                  1
               .
            
            
               4.1.2.Εφαρμογή στην προκειμένη περίπτωση
            
            
               Η ΜΕΤΣ είναι όργανο που έχει συσταθεί από δεδομένη συμφωνία, και συγκεκριμένα τη CMAA.
            
            
               Η πράξη την οποία καλείται να εγκρίνει η ΜΕΤΣ συνιστά πράξη που παράγει έννομα αποτελέσματα. 
            
            
               Η προς έκδοση πράξη θα έχει δεσμευτικό χαρακτήρα βάσει του διεθνούς δικαίου, σύμφωνα με το άρθρο 5 της SCSA, σε συνδυασμό με το άρθρο 20 της CMAA.
            
            
               Η προς έκδοση πράξη δεν συμπληρώνει ούτε τροποποιεί το θεσμικό πλαίσιο της CMAA.
            
            
               Ως εκ τούτου, διαδικαστική νομική βάση για την προτεινόμενη απόφαση είναι το άρθρο 218 παράγραφος 9 της ΣΛΕΕ.
            
            
               4.2.Ουσιαστική νομική βάση
            
            
               4.2.1.Αρχές
            
            
               Η ουσιαστική νομική βάση για την έκδοση απόφασης βάσει του άρθρου 218 παράγραφος 9 της ΣΛΕΕ εξαρτάται πρωτίστως από τον σκοπό και το περιεχόμενο της προς έκδοση πράξης σε σχέση με την οποία λαμβάνεται θέση εξ ονόματος της Ένωσης. Εάν η προς έκδοση πράξη επιδιώκει διττό σκοπό ή έχει δύο συνιστώσες, και εάν ένας από τους σκοπούς ή τις συνιστώσες μπορεί να χαρακτηριστεί κύριος ή κύρια, ενώ ο άλλος σκοπός ή συνιστώσα έχει απλώς παρεπόμενο χαρακτήρα, η απόφαση δυνάμει του άρθρου 218 παράγραφος 9 της ΣΛΕΕ πρέπει να στηρίζεται σε μία και μόνο ουσιαστική νομική βάση, δηλαδή εκείνη που επιβάλλει ο κύριος ή πρωτεύων σκοπός ή η κύρια ή πρωτεύουσα συνιστώσα.
            
            
               4.2.2.Εφαρμογή στην προκειμένη περίπτωση
            
            
               Ο κύριος σκοπός και το περιεχόμενο της προς έκδοση πράξης αφορούν την κοινή εμπορική πολιτική.
            
            
               Ως εκ τούτου, ουσιαστική νομική βάση για την προτεινόμενη απόφαση είναι το άρθρο 207 της ΣΛΕΕ και ιδίως η παράγραφος 4 πρώτο εδάφιο.
            
            
               4.3.Συμπέρασμα
            
            
               Η νομική βάση της προτεινόμενης απόφασης θα πρέπει να είναι το άρθρο 207 της ΣΛΕΕ, και ιδίως η παράγραφος 4 πρώτο εδάφιο, σε συνδυασμό με το άρθρο 218 παράγραφος 9 της ΣΛΕΕ.
            
            
               2020/0294 (NLE)
            
         
         
            
               Πρόταση
            
            
               ΑΠΟΦΑΣΗ ΤΟΥ ΣΥΜΒΟΥΛΙΟΥ
            
            
               για τον καθορισμό της θέσης που πρέπει να ληφθεί εξ ονόματος της Ευρωπαϊκής Ένωσης στο πλαίσιο της μεικτής επιτροπής τελωνειακής συνεργασίας ΕΕ-Καναδά όσον αφορά την έκδοση απόφασης σχετικά με την αμοιβαία αναγνώριση του προγράμματος Partners in Protection του Καναδά και του προγράμματος εγκεκριμένων οικονομικών φορέων της Ευρωπαϊκής Ένωσης
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 207 παράγραφος 4 πρώτο εδάφιο, σε συνδυασμό με το άρθρο 218 παράγραφος 9,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Εκτιμώντας τα ακόλουθα:
            
            
               (1)Η συμφωνία μεταξύ της Ευρωπαϊκής Κοινότητας και του Καναδά για τελωνειακή συνεργασία και αμοιβαία συνδρομή σε τελωνειακά θέματα (στο εξής: CMAA) συνήφθη από την Ένωση με την απόφαση 98/18/ΕΚ του Συμβουλίου, της 27ης Νοεμβρίου 1997
                  2
               , και τέθηκε σε ισχύ την 1η Ιανουαρίου 1998.
            
            
               (2)Το άρθρο 2 της CMAA καλεί τις τελωνειακές αρχές να αναπτύξουν την τελωνειακή συνεργασία στην ευρύτερη δυνατή έκταση. 
            
            
               (3)Δυνάμει του άρθρου 20 της CMAA, συγκροτείται η μεικτή επιτροπή τελωνειακής συνεργασίας (στο εξής: ΜΕΤΣ) και μπορεί να λαμβάνει τα αναγκαία μέτρα τελωνειακής συνεργασίας.
            
            
               (4)Η συμφωνία μεταξύ της Ευρωπαϊκής Ένωσης και του Καναδά για την τελωνειακή συνεργασία όσον αφορά θέματα που σχετίζονται με την ασφάλεια της αλυσίδας εφοδιασμού (στο εξής: SCSA) συνήφθη από την Ένωση με την απόφαση 2014/941/ΕΕ του Συμβουλίου, της 27ης Ιουνίου 2013, και τέθηκε σε ισχύ το 2014.
            
            
               (5)Δυνάμει του άρθρου 5 της SCSA, η ΜΕΤΣ εξουσιοδοτείται να εκδίδει αποφάσεις για την αμοιβαία αναγνώριση των τεχνικών διαχείρισης κινδύνου, των προτύπων κινδύνου, των ελέγχων ασφάλειας και των προγραμμάτων εμπορικής εταιρικής σχέσης.
            
            
               (6)Προτείνεται η ΜΕΤΣ να εκδώσει την απόφαση σχετικά με την αμοιβαία αναγνώριση του προγράμματος Partners in Protection του Καναδά και του προγράμματος εγκεκριμένων οικονομικών φορέων της Ευρωπαϊκής Ένωσης κατά την πέμπτη συνεδρίασή της.
            
            
               (7)Είναι σκόπιμο να καθοριστεί η θέση που πρέπει να ληφθεί εξ ονόματος της Ένωσης στο πλαίσιο της ΜΕΤΣ, δεδομένου ότι η απόφαση σχετικά με την αμοιβαία αναγνώριση του προγράμματος Partners in Protection του Καναδά και του προγράμματος εγκεκριμένων οικονομικών φορέων της Ευρωπαϊκής Ένωσης θα παράγει έννομα αποτελέσματα,
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
            
            
               Άρθρο 1
            
            
               Η θέση που πρέπει να ληφθεί εξ ονόματος της Ένωσης στη συνεδρίαση της μεικτής επιτροπής τελωνειακής συνεργασίας, η οποία συγκροτήθηκε δυνάμει της συμφωνίας μεταξύ της Ευρωπαϊκής Κοινότητας και του Καναδά για τελωνειακή συνεργασία και αμοιβαία συνδρομή σε τελωνειακά θέματα, όσον αφορά την αμοιβαία αναγνώριση του προγράμματος Partners in Protection του Καναδά και του προγράμματος εγκεκριμένων οικονομικών φορέων της Ευρωπαϊκής Ένωσης βασίζεται στο συνημμένο σχέδιο απόφασης της μεικτής επιτροπής τελωνειακής συνεργασίας.
            
            
               Άρθρο 2
            
            
               Η παρούσα απόφαση απευθύνεται στην Επιτροπή.
            
            
               Βρυξέλλες,
            
         
         
            
               
                     Για το Συμβούλιο
               
               
                     Ο Πρόεδρος
               
            
         
         
            
                  
                     (1)
                  
                        Απόφαση του Δικαστηρίου της 7ης Οκτωβρίου 2014, Γερμανία κατά Συμβουλίου, C-399/12, ECLI:EU:C:2014:2258, σκέψεις 61 έως 64. 
               
               
                  
                     (2)
                  
                        ΕΕ L 7 της 13.1.1998, σ. 37.
               
            
      
    ---documentbreak--- 
      
         
               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 20.10.2020
            COM(2020) 655 final
            ΠΑΡΑΡΤΗΜΑ
            της
            πρότασης απόφασης του Συμβουλίου
            για τον καθορισμό της θέσης που πρέπει να ληφθεί εξ ονόματος της Ευρωπαϊκής Ένωσης στο πλαίσιο της μεικτής επιτροπής τελωνειακής συνεργασίας ΕΕ-Καναδά όσον αφορά την έκδοση απόφασης σχετικά με την αμοιβαία αναγνώριση του προγράμματος Partners in Protection του Καναδά και του προγράμματος εγκεκριμένων οικονομικών φορέων της Ευρωπαϊκής Ένωσης
            
               
         
         
            
               ΣΧΕΔΙΟ
            
            
               ΑΠΟΦΑΣΗ αριθ. [.../2020] ΤΗΣ ΜΕΙΚΤΗΣ ΕΠΙΤΡΟΠΗΣ ΤΕΛΩΝΕΙΑΚΗΣ ΣΥΝΕΡΓΑΣΙΑΣ ΚΑΝΑΔΑ-ΕΥΡΩΠΑΪΚΗΣ ΕΝΩΣΗΣ ΣΧΕΤΙΚΑ ΜΕ ΤΗΝ ΑΜΟΙΒΑΙΑ ΑΝΑΓΝΩΡΙΣΗ ΤΟΥ ΠΡΟΓΡΑΜΜΑΤΟΣ PARTNERS IN PROTECTION ΤΟΥ ΚΑΝΑΔΑ ΚΑΙ ΤΟΥ ΠΡΟΓΡΑΜΜΑΤΟΣ ΕΓΚΕΚΡΙΜΕΝΩΝ ΟΙΚΟΝΟΜΙΚΩΝ ΦΟΡΕΩΝ ΤΗΣ ΕΥΡΩΠΑΪΚΗΣ ΕΝΩΣΗΣ
            
            
               Η ΜΕΙΚΤΗ ΕΠΙΤΡΟΠΗ ΤΕΛΩΝΕΙΑΚΗΣ ΣΥΝΕΡΓΑΣΙΑΣ (στο εξής: ΜΕΤΣ),
            
            
               Έχοντας υπόψη τη συμφωνία μεταξύ της Ευρωπαϊκής Κοινότητας και του Καναδά για τελωνειακή συνεργασία και αμοιβαία συνδρομή σε τελωνειακά θέματα, η οποία συνήφθη στην Οτάβα στις 4 Δεκεμβρίου 1997, (στο εξής: CMAA), και ιδίως το άρθρο 20, βάσει του οποίου συγκροτείται η ΜΕΤΣ αποτελούμενη από εκπροσώπους των τελωνειακών αρχών των συμβαλλόμενων μερών της CMAA,
            
            
               Έχοντας υπόψη τη συμφωνία μεταξύ της Ευρωπαϊκής Ένωσης και του Καναδά για την τελωνειακή συνεργασία όσον αφορά θέματα που σχετίζονται με την ασφάλεια της αλυσίδας εφοδιασμού, η οποία συνήφθη στις Βρυξέλλες στις 4 Μαρτίου 2013, (στο εξής: SCSA), και ιδίως το άρθρο 5, καθώς και τις διατάξεις που αφορούν την αμοιβαία αναγνώριση των προγραμμάτων ασφάλειας της αλυσίδας εφοδιασμού και τη συναφή ανταλλαγή πληροφοριών και δεδομένων του άρθρου 4 στοιχεία γ), δ) και στ),
            
            
               Αναγνωρίζοντας ότι η Ευρωπαϊκή Ένωση (στο εξής: ΕΕ) και ο Καναδάς (στο εξής, από κοινού: συμβαλλόμενα μέρη) δεσμεύονται να ενισχύσουν την τελωνειακή τους συνεργασία βάσει των CMAA και SCSA,
            
            
               Επιβεβαιώνοντας τη δέσμευση των συμβαλλόμενων μερών να διευκολύνουν το εμπόριο και να αυξήσουν την ασφάλεια της αλυσίδας εφοδιασμού μέσω προγραμμάτων εμπορικών εταιρικών σχέσεων,
            
            
               Επιβεβαιώνοντας ότι η ασφάλεια και η προστασία, καθώς και η διευκόλυνση της αλυσίδας εφοδιασμού του διεθνούς εμπορίου μπορούν να βελτιωθούν σημαντικά μέσω της αμοιβαίας αναγνώρισης των οικείων προγραμμάτων εμπορικών εταιρικών σχέσεων, δηλαδή του προγράμματος «Partners in Protection» (στο εξής: PIP) στον Καναδά και του προγράμματος εγκεκριμένων οικονομικών φορέων (στο εξής: AEO) στην ΕΕ,
            
            
               Επιβεβαιώνοντας ότι τα προγράμματα AEO και PIP βασίζονται σε διεθνώς αναγνωρισμένα πρότυπα ασφάλειας που υποστηρίζονται από το πλαίσιο προτύπων SAFE για την ασφάλεια και τη διευκόλυνση του παγκόσμιου εμπορίου, όπως εγκρίθηκε από τον Παγκόσμιο Οργανισμό Τελωνείων τον Ιούνιο του 2005,
            
            
               Λαμβάνοντας υπόψη ότι από επιτόπιες επισκέψεις και από την κοινή αξιολόγηση του προγράμματος AEO στην ΕΕ και του προγράμματος PIP στον Καναδά προέκυψε ότι τα πρότυπα αναγνώρισης των προγραμμάτων όσον αφορά την ασφάλεια και την προστασία είναι συμβατά και παράγουν ισοδύναμα αποτελέσματα,
            
            
               Λαμβάνοντας υπόψη ότι η αμοιβαία αναγνώριση επιτρέπει στα συμβαλλόμενα μέρη να παρέχουν διευκολύνσεις και ευεργετήματα σε οικονομικούς φορείς που έχουν επενδύσει στην ασφάλεια της αλυσίδας εφοδιασμού και έχουν εγκριθεί στο πλαίσιο των οικείων προγραμμάτων των συμβαλλόμενων μερών,
            
            
               ΑΠΟΦΑΣIΖΕΙ:
            
            
               Άρθρο 1
            
            
               Ορισμοί
            
            
               Για τους σκοπούς της παρούσας απόφασης ισχύουν οι ακόλουθοι ορισμοί: 
            
            
               Ως «τελωνειακή αρχή» νοείται τελωνειακή αρχή όπως ορίζεται στο άρθρο 1 της SCSA, στο εξής, από κοινού: «τελωνειακές αρχές», και μεμονωμένα: «τελωνειακή αρχή»,
            
            
               Ως «οικονομικός φορέας» νοείται φορέας που δραστηριοποιείται στις διεθνείς εμπορευματικές μεταφορές,
            
            
               Ως «δεδομένα προσωπικού χαρακτήρα» νοούνται οποιεσδήποτε πληροφορίες αφορούν κατονομαζόμενο ή ταυτοποιήσιμο φυσικό πρόσωπο,
            
            
               Ως «πρόγραμμα» νοείται:
            
         
         
            
               α) στην ΕΕ: το πρόγραμμα ΑΕΟ που περιλαμβάνει την άδεια ΑΕΟ - Ασφάλεια και προστασία (AEOS) και τη συνδυασμένη άδεια AEO - Τελωνειακές απλουστεύσεις/Ασφάλεια και προστασία (AEOC/AEOS),
            
            
               β) στον Καναδά: το πρόγραμμα PIP και
            
            
               ως «μέλη του προγράμματος» νοούνται συλλήβδην οι οικονομικοί φορείς που έχουν την ιδιότητα μέλους του προγράμματος AEO στην ΕΕ και του προγράμματος PIP στον Καναδά, όπως καθορίζονται στον ορισμό της έννοιας του «προγράμματος».
            
            
               Άρθρο 2
            
            
               Αμοιβαία αναγνώριση και εφαρμογή της απόφασης
            
            
               1. Έκαστο συμβαλλόμενο μέρος αναγνωρίζει, μέσω της οικείας τελωνειακής αρχής, το πρόγραμμα του έτερου συμβαλλόμενου μέρους ως συμβατό και ισοδύναμο με το οικείο πρόγραμμα και αντιμετωπίζει τα μέλη του προγράμματος του έτερου συμβαλλόμενου μέρους κατά τρόπο σύμφωνο με το άρθρο 4. 
            
            
               2. Τα συμβαλλόμενα μέρη θα εφαρμόζουν την παρούσα απόφαση μέσω των οικείων τελωνειακών αρχών τους.
            
            
               Άρθρο 3
            
            
               Συμβατότητα
            
            
               Οι τελωνειακές αρχές συνεργάζονται για τη διατήρηση της συμβατότητας και της ισοδυναμίας μεταξύ των προγραμμάτων τους, ιδίως ως προς:
            
            
               α) τη διαδικασία υποβολής αιτήσεων για τη χορήγηση της ιδιότητας του μέλους·
            
            
               β) την αξιολόγηση των αιτήσεων, και 
            
            
               γ) τη χορήγηση και τη διαχείριση της ιδιότητας μέλους.
            
            
               Άρθρο 4
            
            
               Ευεργετήματα
            
            
               1. Έκαστη τελωνειακή αρχή παρέχει στα μέλη του προγράμματος της έτερης τελωνειακής αρχής ευεργετήματα συγκρίσιμα με εκείνα που παρέχει στα μέλη του οικείου προγράμματος.
            
            
               2. Τα ευεργετήματα της παραγράφου 1 περιλαμβάνουν τα εξής:
            
            
               α) το να λαμβάνεται ευνοϊκά υπόψη η ιδιότητα εγκεκριμένου μέλους του προγράμματος της έτερης τελωνειακής αρχής, τόσο κατά την εκτίμηση κινδύνου, γεγονός που μπορεί να συνεπάγεται μείωση των επιθεωρήσεων ή των ελέγχων, όσο και σε σχέση με άλλα μέτρα που αφορούν την ασφάλεια και την προστασία, εάν υπάρχουν, 
            
            
               β) το να λαμβάνεται ευνοϊκά υπόψη η ιδιότητα εγκεκριμένου μέλους του προγράμματος της έτερης τελωνειακής αρχής κατά την αξιολόγηση των απαιτήσεων που ισχύουν για τους επιχειρηματικούς εταίρους των αιτούντων στο πλαίσιο του οικείου προγράμματος,
            
            
               γ) την επιδίωξη να λαμβάνεται υπόψη η ιδιότητα εγκεκριμένου μέλους του προγράμματος της έτερης τελωνειακής αρχής για την κατά προτεραιότητα εξυπηρέτηση των μελών του προγράμματος και των αποστολών τους, κατά την κρίση της τελωνειακής αρχής που παρέχει τα ευεργετήματα, η οποία μπορεί να περιλαμβάνει κατά προτεραιότητα ελέγχους, ταχεία επεξεργασία και ταχεία θέση σε ελεύθερη κυκλοφορία των αποστολών που συνδέονται με μέλη του προγράμματος, και
            
         
         
            
               δ) την επιδίωξη θέσπισης μηχανισμού αδιάλειπτης συνέχειας της επιχειρηματικής δραστηριότητας για την παροχή ταχέων τελωνισμών στα μέλη του προγράμματος και τις αποστολές τους, κατά την κρίση της τελωνειακής αρχής που παρέχει τα ευεργετήματα, κατά την αποκατάσταση των υπηρεσιών μετά από συμβάν διατάραξης του διεθνούς εμπορίου λόγω αύξησης των επιπέδων συναγερμού ασφαλείας, κλεισίματος των συνόρων ή φυσικών καταστροφών, καταστάσεων έκτακτης ανάγκης ή άλλων σοβαρών συμβάντων.
            
            
               3. Κατόπιν της διαδικασίας επανεξέτασης που μνημονεύεται στο άρθρο 7 παράγραφος 2, οι τελωνειακές αρχές κάθε συμβαλλόμενου μέρους, σε συνεργασία με άλλες κρατικές αρχές στην επικράτειά του, μπορούν να παρέχουν περαιτέρω ευεργετήματα διευκόλυνσης, όπως ο εξορθολογισμός των διαδικασιών και η αύξηση της προβλεψιμότητας της κίνησης στα σύνορα, στο μέτρο του δυνατού. 
            
            
               4. Έκαστη τελωνειακή αρχή:
            
            
               α) μπορεί να αναστέλλει τα ευεργετήματα που παρέχει στα μέλη του προγράμματος της έτερης τελωνειακής αρχής βάσει της παρούσας απόφασης,
            
            
               β) γνωστοποιεί εντός ευλόγου χρονικού διαστήματος στην έτερη τελωνειακή αρχή την αναστολή που μνημονεύεται στο ως άνω στοιχείο α), καθώς και τους λόγους της αναστολής, και
            
            
               γ) μπορεί να προβαίνει στην αναστολή που μνημονεύεται στο ως άνω στοιχείο α) μόνο για λόγους ισοδύναμους προς εκείνους για τους οποίους θα μπορούσε να αναστείλει τα ευεργετήματα για τα μέλη του οικείου προγράμματος. 
            
            
               5. Έκαστη τελωνειακή αρχή, όποτε το κρίνει σκόπιμο, αναφέρει στην έτερη τελωνειακή αρχή παρατυπίες στις οποίες εμπλέκονται μέλη του προγράμματος της έτερης τελωνειακής αρχής, ώστε να πραγματοποιείται αμέσως ανάλυση της καταλληλότητας των ευεργετημάτων και της ιδιότητας που έχουν χορηγηθεί από την τελευταία.
            
            
               6. Προς αποφυγή τυχόν αμφιβολιών, διευκρινίζεται ότι η παρούσα απόφαση δεν περιορίζει κανένα συμβαλλόμενο μέρος ή τελωνειακή αρχή από το να ζητεί πληροφορίες δυνάμει της CMAA ή άλλης εφαρμοστέας πράξης μεταξύ των συμβαλλόμενων μερών ή των τελωνειακών αρχών.
            
            
               Άρθρο 5
            
            
               Ανταλλαγή πληροφοριών και επικοινωνία 
            
            
               1. Για την αποτελεσματική εφαρμογή της παρούσας απόφασης, οι τελωνειακές αρχές θα εντείνουν την επικοινωνία τους με τους εξής τρόπους:
            
            
               α) παρέχοντας αμοιβαία λεπτομερείς πληροφορίες για τα μέλη του οικείου προγράμματος, σύμφωνα με το άρθρο 5 παράγραφος 3,
            
            
               β) παρέχοντας αμοιβαία επικαιροποιημένη ενημέρωση σχετικά με τη λειτουργία και την ανάπτυξη των προγραμμάτων τους σε εύθετο χρόνο,
            
            
               γ) ανταλλάσσοντας πληροφορίες σχετικά με την πολιτική και τις τάσεις στον τομέα της ασφάλειας της αλυσίδας εφοδιασμού, και
            
            
               δ) μεριμνώντας για την αποτελεσματική επικοινωνία μεταξύ των αρμόδιων υπηρεσιών της Ευρωπαϊκής Επιτροπής και της τελωνειακής αρχής του Καναδά για τη βελτίωση των πρακτικών διαχείρισης κινδύνου όσον αφορά την ασφάλεια της αλυσίδας εφοδιασμού.
            
            
               2. Η ανταλλαγή πληροφοριών και η επικοινωνία στο πλαίσιο της παρούσας απόφασης διενεργείται μεταξύ των αρμόδιων υπηρεσιών της Ευρωπαϊκής Επιτροπής και της τελωνειακής αρχής του Καναδά, εκτός εάν έχει συμφωνηθεί κάτι διαφορετικό πριν από την ανταλλαγή πληροφοριών ή την επικοινωνία.
            
            
               3. Έκαστη τελωνειακή αρχή, αφού λάβει τη συγκατάθεση του οικείου μέλους του προγράμματος, διαβιβάζει στην έτερη τελωνειακή αρχή αποκλειστικά και μόνο τα εξής στοιχεία του:
            
            
               α) όνομα/επωνυμία, 
            
            
               β) διεύθυνση,
            
            
               γ) κατάσταση της ιδιότητας του μέλους, δηλαδή εγκεκριμένη, υπό αναστολή, ανακληθείσα ή ακυρωθείσα,
            
         
         
            
               δ) ημερομηνία επικύρωσης ή έγκρισης, εφόσον είναι διαθέσιμη,
            
            
               ε) αναγνωριστικό αριθμό άδειας (για παράδειγμα: αριθμό PIP, EORI ή AEO), και
            
            
               στ) άλλα στοιχεία που τυχόν ορίζονται με αμοιβαία συμφωνία μεταξύ των τελωνειακών αρχών, υπό την επιφύλαξη τυχόν αναγκαίων εγγυήσεων, κατά περίπτωση.
            
            
               Προς αποφυγή τυχόν αμφιβολιών, διευκρινίζεται ότι τα στοιχεία που μνημονεύονται στο στοιχείο γ) δεν περιλαμβάνουν τους λόγους αναστολής, ανάκλησης ή ακύρωσης. 
            
            
               4.  Οι τελωνειακές αρχές ανταλλάσσουν τις πληροφορίες που μνημονεύονται στην παράγραφο 3 με ηλεκτρονικά μέσα και με συστηματικό τρόπο.
            
            
               Άρθρο 6
            
            
               Διαχείριση των πληροφοριών
            
            
               1. Έκαστη τελωνειακή αρχή:
            
            
               α) εάν δεν προβλέπεται κάτι διαφορετικό στην παρούσα απόφαση, θα χρησιμοποιεί τις πληροφορίες που λαμβάνει δυνάμει της παρούσας, συμπεριλαμβανομένων των δεδομένων προσωπικού χαρακτήρα, αποκλειστικά για την υλοποίηση της απόφασης, συμπεριλαμβανομένης της παρακολούθησης και της υποβολής εκθέσεων, και
            
            
               β) κατά παρέκκλιση από το στοιχείο α), θα λαμβάνει προηγούμενη γραπτή έγκριση από την τελωνειακή αρχή που διαβίβασε τις πληροφορίες, προκειμένου να τις χρησιμοποιήσει για άλλους σκοπούς. Η χρήση αυτή υπόκειται κατόπιν στους περιορισμούς που τυχόν θέτει η αρχή που διαβίβασε τις πληροφορίες.
            
            
               2. Έκαστη τελωνειακή αρχή: 
            
            
               α) χειρίζεται ως εμπιστευτικές τις πληροφορίες που λαμβάνει δυνάμει της παρούσας απόφασης, και
            
            
               β) περιβάλλει τις πληροφορίες που λαμβάνει δυνάμει της παρούσας απόφασης με προστασία τουλάχιστον ίδιου επιπέδου με εκείνη που επιφυλάσσει για τις πληροφορίες που λαμβάνει από τα μέλη του οικείου της προγράμματος.  
            
            
               3. Κατά παρέκκλιση από την παράγραφο 1 στοιχείο α), οι τελωνειακές αρχές μπορούν να χρησιμοποιούν τις πληροφορίες που λαμβάνουν δυνάμει της παρούσας απόφασης σε οποιαδήποτε δικαστική ή διοικητική διαδικασία η οποία κινείται λόγω μη τήρησης της τελωνειακής νομοθεσίας του οικείου συμβαλλόμενου μέρους, συμπεριλαμβανομένων των οικείων αρχείων αποδεικτικών στοιχείων, εκθέσεων και μαρτυρικών καταθέσεων. Πριν από οποιαδήποτε τέτοια χρήση των πληροφοριών, η τελωνειακή αρχή που τις έλαβε ενημερώνει την τελωνειακή αρχή που τις διαβίβασε.
            
            
               4. Έκαστη τελωνειακή αρχή:
            
            
               α) κοινοποιεί τις πληροφορίες που λαμβάνει δυνάμει της παρούσας απόφασης αποκλειστικά και μόνο για τον σκοπό για τον οποίο ελήφθησαν, και
            
            
               β) κατά παρέκκλιση από το στοιχείο α), όταν η τελωνειακή αρχή υποχρεούται να κοινοποιήσει πληροφορίες στο πλαίσιο δικαστικής ή διοικητικής διαδικασίας ή όταν απαιτείται από τη νομοθεσία του οικείου συμβαλλόμενου μέρους, γνωστοποιεί εκ των προτέρων και εγγράφως την κοινοποίηση στην τελωνειακή αρχή που διαβίβασε τις πληροφορίες, εκτός εάν κωλύεται να το πράξει εκ του νόμου ή εξαιτίας εν εξελίξει έρευνας. Στην περίπτωση αυτή, ενημερώνει την τελωνειακή αρχή που διαβίβασε τις πληροφορίες το συντομότερο δυνατό μετά την κοινοποίησή τους.
            
            
               5. Έκαστη τελωνειακή αρχή:
            
            
               α) μεριμνά για την ακρίβεια και την τακτική επικαιροποίηση των πληροφοριών που διαβιβάζει,
            
            
               β) θεσπίζει το πρώτον ή διατηρεί σε ισχύ κατάλληλες διαδικασίες διαγραφής των πληροφοριών,
            
         
         
            
               γ) ενημερώνει πάραυτα την έτερη τελωνειακή αρχή εάν διαπιστώσει ότι οι πληροφορίες που διαβίβασε στην έτερη τελωνειακή αρχή είναι ανακριβείς, ελλιπείς ή αναξιόπιστες ή σε περίπτωση που η λήψη ή η περαιτέρω χρήση τους αντιβαίνει στην παρούσα απόφαση,
            
            
               δ) λαμβάνει οποιοδήποτε μέτρο κρίνει πρόσφορο, συμπεριλαμβανομένης της συμπλήρωσης, της διαγραφής ή της διόρθωσης των πληροφοριών που μνημονεύονται στο στοιχείο γ), προκειμένου να αποτρέψει τη λήψη εσφαλμένων αποφάσεων βάσει των εν λόγω πληροφοριών, και
            
            
               ε) διατηρεί τις πληροφορίες που λαμβάνει δυνάμει της παρούσας απόφασης μόνο για όσο διάστημα είναι αναγκαίο για την εφαρμογή της, εκτός εάν απαιτείται διαφορετικά από τη νομοθεσία του οικείου συμβαλλόμενου μέρους ή για τους σκοπούς δικαστικών ή διοικητικών διαδικασιών.
            
            
               6. Επιπροσθέτως των οριζομένων στις παραγράφους 4 και 5, έκαστη τελωνειακή αρχή διασφαλίζει ειδικότερα ότι:
            
            
               α) προβλέπονται εγγυήσεις ασφάλειας (συμπεριλαμβανομένων ηλεκτρονικών εγγυήσεων) που ελέγχουν, βάσει της αρχής της αναγκαίας γνωστοποίησης, την πρόσβαση σε πληροφορίες που λαμβάνονται από την έτερη τελωνειακή αρχή δυνάμει της παρούσας απόφασης,
            
            
               β) οι πληροφορίες που διαβιβάζονται από την έτερη τελωνειακή αρχή δυνάμει της παρούσας απόφασης προστατεύονται έναντι μη εξουσιοδοτημένης πρόσβασης, διάδοσης, αλλοίωσης, διαγραφής ή καταστροφής,
            
            
               γ) οι πληροφορίες που διαβιβάζονται από την έτερη τελωνειακή αρχή δυνάμει της παρούσας απόφασης δεν κοινοποιούνται σε κανέναν ιδιώτη ή αντισυμβαλλόμενο, σε κανένα τρίτο κράτος ή διεθνή οργανισμό που δεν είναι συμβαλλόμενο μέρος της CMAA ή της SCSA, και σε καμία άλλη δημόσια αρχή της ΕΕ ή του Καναδά, εκτός εάν απαιτείται στο πλαίσιο δικαστικής ή διοικητικής διαδικασίας ή απαιτείται από τη νομοθεσία του οικείου συμβαλλόμενου μέρους, και
            
            
               δ) οι πληροφορίες που διαβιβάζονται από την έτερη τελωνειακή αρχή δυνάμει της παρούσας απόφασης παραμένουν πάντοτε αποθηκευμένες σε ασφαλή συστήματα ηλεκτρονικής ή έντυπης αποθήκευσης, και ότι τηρούνται αρχεία ή τεκμηρίωση για οποιαδήποτε πρόσβαση, κοινοποίηση και χρήση των πληροφοριών που διαβιβάζει η έτερη τελωνειακή αρχή.
            
            
               7. Έκαστη τελωνειακή αρχή:
            
            
               α) μεριμνά ώστε η μεταχείριση στην οποία υποβάλλει τα δεδομένα προσωπικού χαρακτήρα των μελών του προγράμματος της έτερης τελωνειακής αρχής —όσον αφορά την πρόσβαση σε αυτά, τη διόρθωσή τους, τους χρόνους πρόσβασης ή διόρθωσης, ή την προσωρινή αναστολή της χρήσης τους— να είναι τουλάχιστον ισοδύναμη με εκείνη που επιφυλάσσει για τα δεδομένα προσωπικού χαρακτήρα των μελών του οικείου προγράμματος, και
            
            
               β) δημοσιεύει πληροφορίες προκειμένου να ενημερώσει τα μέλη του οικείου προγράμματος σχετικά με τη διαδικασία που εφαρμόζεται για την υποβολή των αιτημάτων τού ως άνω στοιχείου α) βάσει της νομοθεσίας του οικείου συμβαλλόμενου μέρους. 
            
            
               8. Έκαστη τελωνειακή αρχή μεριμνά ώστε τα μέλη του προγράμματος να έχουν πρόσβαση, όσον αφορά τα οικεία δεδομένα προσωπικού χαρακτήρα, σε διαδικασίες διοικητικού ή δικαστικού ελέγχου, ανεξάρτητα από την ιθαγένεια ή τη χώρα κατοικίας τους.
            
            
               9. Οι τελωνειακές αρχές δημοσιεύουν πληροφορίες προκειμένου να ενημερώσουν τα μέλη του προγράμματος σχετικά με τις επιλογές που διαθέτουν όσον αφορά την κίνηση διαδικασίας διοικητικού ή δικαστικού ελέγχου.
            
            
               10. Η συμμόρφωση των τελωνειακών αρχών με τις διατάξεις του άρθρου 6 υπόκειται σε έλεγχο από την οικεία αρμόδια αρχή, η οποία μεριμνά ώστε οι καταγγελίες περί μη συμμόρφωσης όσον αφορά την επεξεργασία των πληροφοριών να λαμβάνονται, να διερευνώνται, να λαμβάνουν απάντηση, και να τυγχάνουν της δέουσας έννομης προστασίας. Οι αρχές αυτές είναι: 
            
            
               α) στην ΕΕ: ο Ευρωπαίος Επόπτης Προστασίας Δεδομένων ή τυχόν διάδοχη αρχή, και οι αρχές προστασίας δεδομένων των κρατών μελών της Ένωσης, 
            
            
               β) στον Καναδά: η Διεύθυνση Προσφυγών (Recourse Directorate) ή τυχόν διάδοχη αρχή στο πλαίσιο της τελωνειακής διοίκησης του Καναδά.
            
            
               Άρθρο 7
            
            
               Διαβουλεύσεις και επανεξέταση
            
            
               1. Οι τελωνειακές αρχές επιλύουν τυχόν ζητήματα που άπτονται της εφαρμογής της παρούσας απόφασης μέσω διαβουλεύσεων υπό την αιγίδα της ΜΕΤΣ.
            
            
               2. Η ΜΕΤΣ επανεξετάζει σε τακτική βάση την εφαρμογή της παρούσας απόφασης. Η εν λόγω διαδικασία επανεξέτασης μπορεί να περιλαμβάνει, ιδίως:
            
         
         
            
               α) κοινές επαληθεύσεις για να εντοπισθούν τα πλεονεκτήματα και οι αδυναμίες της αμοιβαίας αναγνώρισης,
            
            
               β) ανταλλαγές απόψεων όσον αφορά τα στοιχεία που ανταλλάσσονται και τα ευεργετήματα που χορηγούνται στα μέλη του προγράμματος, συμπεριλαμβανομένων τυχόν μελλοντικών στοιχείων ή ευεργετημάτων, σύμφωνα με το άρθρο 4, 
            
            
               γ) ανταλλαγές απόψεων σχετικά με προβλέψεις ασφάλειας, όπως τα πρωτόκολλα που ισχύουν κατά τη διάρκεια σοβαρού περιστατικού ασφάλειας και μετά από αυτό (επανέναρξη της επιχειρηματικής δραστηριότητας) ή όταν οι συνθήκες δικαιολογούν αναστολή της αμοιβαίας αναγνώρισης,
            
            
               δ) εξέταση της αναστολής των ευεργετημάτων που μνημονεύεται στο άρθρο 4, και
            
            
               ε) έλεγχο της εφαρμογής του άρθρου 6.
            
            
               Άρθρο 8
            
            
               Γενικές διατάξεις
            
            
               Η παρούσα απόφαση δημιουργεί δικαιώματα και υποχρεώσεις αποκλειστικά μεταξύ του Καναδά και της ΕΕ βάσει του δημόσιου διεθνούς δικαίου.
            
            
               Άρθρο 9
            
            
               Τελικές διατάξεις 
            
            
               1. Η παρούσα απόφαση τίθεται σε ισχύ κατά την πρώτη ημέρα του μήνα που έπεται της ημέρας κατά την οποία ο Καναδάς γνωστοποιεί στην ΕΕ την ολοκλήρωση των αναγκαίων διαδικασιών για τη θέση της σε ισχύ.
            
            
               2. Η ΜΕΤΣ μπορεί να τροποποιεί την παρούσα απόφαση. Οι τροποποιήσεις τίθενται σε ισχύ σύμφωνα με τη διαδικασία που προβλέπεται στην παράγραφο 1.
            
            
               3. Έκαστη τελωνειακή αρχή μπορεί να αναστέλλει οποτεδήποτε τη συνεργασία βάσει της παρούσας απόφασης, απευθύνοντας στην έτερη τελωνειακή αρχή γραπτή ειδοποίηση τριάντα (30) ημερών. Η ειδοποίηση αυτή παρέχεται από ή στις αρμόδιες υπηρεσίες της Ευρωπαϊκής Επιτροπής και από ή στην τελωνειακή αρχή του Καναδά, αντιστοίχως. Ανεξαρτήτως τυχόν αναστολής της παρούσας απόφασης, οι τελωνειακές αρχές θα εξακολουθούν να συμμορφώνονται με το άρθρο 6 παράγραφοι 1, 2 και παράγραφοι 4 έως 6, ώστε να διασφαλίζεται η προστασία των πληροφοριών. 
            
            
               4. Έκαστο συμβαλλόμενο μέρος μπορεί να καταγγείλει την παρούσα απόφαση οποτεδήποτε απευθύνοντας ειδοποίηση στο έτερο συμβαλλόμενο μέρος διά της διπλωματικής οδού. Η απόφαση παύει να ισχύει τριάντα (30) ημέρες από τη λήψη της γραπτής ειδοποίησης από το έτερο συμβαλλόμενο μέρος. Ανεξαρτήτως τυχόν καταγγελίας της παρούσας απόφασης, οι τελωνειακές αρχές θα εξακολουθούν να συμμορφώνονται με το άρθρο 6 παράγραφοι 2, 4 και 6, ώστε να διασφαλίζεται η προστασία των πληροφοριών.
            
            
            
               Συντάσσεται εις διπλούν στ... ..., την ... ημέρα του μήνα ... 20..., στην αγγλική και τη γαλλική γλώσσα, αμφότερα δε τα κείμενα είναι εξίσου αυθεντικά.
            
            
               Από τη ΜΕΙΚΤΗ ΕΠΙΤΡΟΠΗ ΤΕΛΩΝΕΙΑΚΗΣ ΣΥΝΕΡΓΑΣΙΑΣ ΚΑΝΑΔΑ-ΕΕ,
            
            
               Εξ ονόματος της ΕΕ
                     
                     
                     
                     
                     
                     
                     Εξ ονόματος του Καναδά
            
            
               (Οι συμπροεδρεύοντες)